इमीग्रेशन अफसरों ने अमृतसर एयरपोर्ट से घर लौटाया; लंदन जा रही थी, 1 महीने का वीजा बाकी
Khalistani Amritpal Singh Wife Kirandeep Kaur; Detain At Amritsar Airport | Flight For UK पंजाब के अमृतसर में श्री गुरु रामदास जी इंटरनेशनल एयरपोर्ट पर अमृतपाल सिंह की पत्नी किरणदीप कौर को रोका गया है।
वारिस पंजाब दे चीफ अमृतपाल की NRI पत्नी किरणदीप कौर को गुरुवार को अमृतसर एयरपोर्ट पर इमिग्रेशन अधिकारियों ने रोक लिया। वह लंदन जा रही थी। श्री गुरु रामदास जी इंटरनेशनल एयरपोर्ट पर किरणदीप से 3 घंटे तक पूछताछ चली। इसके बाद किरणदीप को वापस लौटा दिया। 
घर लौटने के बाद साथ गए रिश्तेदार सुखचैन सिंह ने बताया कि हम 11.30 बजे वहां पहुंच गए थे। हमें बोर्डिंग पास भी मिल गया था। उसके बाद इमीग्रेशन वालों ने हमें रोका। उन्होंने कहा कि आप नहीं जा सकते। हमें यह नहीं बताया गया कि क्यों रोका गया?। हमने पूछा था कि हमारे खिलाफ कुछ हो तो बताइए। इस पर अफसरों ने कहा कि वकील के जरिए यह जानकारी मिलेगी। किरणदीप का वीजा अभी एक महीने बकाया है। अचानक सलाह बनी कि ब्रिटेन जाना है। 
एयर इंडिया की फ्लाइट से जाना था
किरणदीप को एअर इंडिया की 2.30 बजे टेकऑफ होने वाली AI117 फ्लाइट से जाना था। इसके लिए वह सुबह 11.30 बजे अमृतसर एयरपोर्ट पर पहुंची थीं। यहां पूछताछ शुरू हो गई। अफसरों ने उसकी यात्रा कैंसिल कराकर परिवार के सुपुर्द कर दिया है। परिवार अमृतपाल की पत्नी को लेकर गांव जल्लूपुर खेड़ा वापस आ गया।
सूत्रों के मुताबिक किरणदीप ने इमिग्रेशन अफसरों से कहा कि वह माता-पिता से मिलने जा रही है। उसके खिलाफ भारत में कोई केस भी दर्ज नहीं है।
उसका पति खालिस्तान समर्थक अमृतपाल सिंह 18 मार्च से फरार है। उस पर NSA के तहत केस दर्ज किया गया है। किरणदीप पर भी ब्रिटेन में बब्बर खालसा से संबंध होने और फंडिंग के आरोप लगे हैं। किरणदीप ने इन आरोपों को नकार दिया है। भारत आने के सवाल पर उसने कहा था- मैं भारत में कानूनी तौर पर रह रही हूं। मैं यहां 180 दिन रह सकती हूं। 
10 फरवरी को हुई थी शादी, कहा था- अमृतपाल को छोड़कर नहीं जाऊंगी
अमृतपाल ने दुबई से पंजाब लौटकर इसी साल 10 फरवरी को पैतृक गांव जल्लूपुर खेड़ा में किरणदीप कौर से शादी की थी। यह समारोह पूरी तरह गुप्त रखा गया। किरणदीप कौर ब्रिटेन की सिटीजन है। वह मूलरूप से जालंधर के कुलारां गांव की है। कुछ समय पहले उसका परिवार इंग्लैंड में बस गया था।
अमृतपाल के फरार होने के बाद किरणदीप कौर ने एक मैगजीन को दिए इंटरव्यू में कहा था- अमृतपाल को छोड़कर नहीं जाऊंगी। अमृतपाल सिर्फ धर्मप्रचार कर रहे थे। उन्होंने कुछ गलत नहीं किया, वह बेकसूर हैं। अमृतपाल ने हमेशा युवाओं को नशों से दूर रहने के लिए प्रेरित किया है। आज उन्हें गलत आरोपों में फंसाया जा रहा है।
अमृतपाल को पुलिस ने भगोड़ा करार दिया है
अमृतपाल को पंजाब पुलिस भगोड़ा करार दे चुकी है। पुलिस उसे 18 मार्च को गिरफ्तार करने पहुंची थी, लेकिन वह जालंधर के शाहकोट से भाग निकला। उसके बाद करीब एक महीना बीत चुका है, लेकिन अमृतपाल का अभी तक कोई सुराग नहीं मिला। पुलिस ने अमृतपाल को देश के लिए खतरा बताते हुए नेशनल सुरक्षा एक्ट (NSA) के तहत केस दर्ज किया है।
फरारी के बाद 5 जगह CCTV में दिखा अमृतपाल
अमृतपाल की फरारी के बाद कई तस्वीरें, सेल्फी और CCTV फुटेज नजर आई। वह लुधियाना, पटियाला, हरियाणा के कुरुक्षेत्र स्थित शाहाबाद व बस स्टैंड और दिल्ली में CCTV कैमरे में नजर आया था। इसके बाद उसकी दूसरे साथी पपलप्रीत के साथ सेल्फी भी सामने आई थी। हालांकि पपलप्रीत सिंह अब गिरफ्तार किया जा चुका है।
2 वीडियो और 1 ऑडियो सामने आया
अमृतपाल की फरारी के बाद 2 वीडियो और एक ऑडियो सामने आ चुका है। इसमें अमृतपाल ने खुद के ठीक होने का दावा किया था। अमृतपाल ने श्री अकाल तख्त जत्थेदार ज्ञानी हरप्रीत सिंह से 14 अप्रैल को तलवंडी साबो में बैसाखी के मौके सरबत खालसा (सिखों की धर्मसभा) बुलाने की मांग की थी। हालांकि जत्थेदार ने इसे मंजूर नहीं किया। इसके बाद से अमृतपाल का अब तक कोई पता नहीं चल सका है।
ये खबरें भी पढ़ें...
अमृतपाल सिंह की फरारी का एक महीना:गाड़ियों के साथ हुलिया भी बदला, 9 साथी डिब्रूगढ़ जेल पहुंचे, 400 से अधिक गिरफ्तारियां​​​​​​
18 मार्च 2023, पंजाब पुलिस ने वारिस पंजाब दे के खिलाफ कार्रवाई शुरू की। आज इसे एक महीना हो चुका है। पहले 24 से 48 घंटों के बीच 78 लोगों को गिरफ्तार किया गया। अभी तक 400 से अधिक हिरासत में और 350 से अधिक को छोड़ा जा चुका है। वहीं, अमृतपाल सिंह के 9 साथियों पर NSA लगाकर असम की डिब्रूगढ़ जेल में भेज दिया गया, लेकिन मुख्यारोपी अमृतपाल सिंह आज भी पंजाब पुलिस की गिरफ्त से बाहर है (पूरी खबर पढ़ें)
अमृतपाल की पत्नी ने पहली बार तोड़ी चुप्पी:NRI किरणदीप कौर बोली- मैं उनके साथ हूं
वारिस पंजाब दे के चीफ व भगौड़े खालिस्तान समर्थक अमृतपाल सिंह की NRI पत्नी किरणदीप कौर ने पहली बार पूरे मुद्दे पर चुप्पी तोड़ी है। एक पत्रिका से बातचीत में किरणदीप ने अपने व अमृतपाल के रिश्तों से लेकर अमृतपाल की फरारी पर खुलकर बात की। इसके अलावा अमृतपाल से फ्रेंडशिप से लेकर शादी तक के बारे में भी बताया (पूरी खबर पढ़ें)